18 વાર કેરમ ચેમ્પિયનશીપ જીતેલો વડોદરાનો યુવક રોજીરોટી માટે પતંગ બનાવવા મજબૂર | 18 Time Carom Championship Forced To Make Kites For Living - Central Gujarat | I Am Gujarat
Gujarati News Central Gujarat 18 વાર કેરમ ચેમ્પિયનશીપ જીતેલો વડોદરાનો યુવક રોજીરોટી માટે પતંગ બનાવવા મજબૂર
18 વાર કેરમ ચેમ્પિયનશીપ જીતેલો વડોદરાનો યુવક રોજીરોટી માટે પતંગ બનાવવા મજબૂર
Published: Jan 11, 2019 08:39 am IST
1/4કેરમ રમતી આંગળીઓ પતંગ બનાવે છે
વડોદરા: છેલ્લા થોડા અઠવાડિયાઓથી ઈમરાન શેખ સવારે વહેલો ઉઠે છે અને લાકડાની નાની સળીઓ એકઠી કરી રંગબેરંગી કાગળના ટુકડા પર લગાવે છે. ગણતરીની જ મિનિટો તે એક પતંગ તૈયાર કરી દે છે. ફરી તેની આંગળીઓ બીજી સળીઓ અને રંગબેરંગી કાગળો તરફ આગળ વધે છે અને આખો દિવસ પતંગ બનાવવાના કામમાં પૂરો થાય છે. જો કે ઈમરાન માત્ર પતંગ બનાવવામાં જ કુશળ નથી. કેરમ બોર્ડ પર સરળતાથી ફરતી તેની આંગળીઓએ તેને સ્ટેટ ચેમ્પિયન બનાવ્યો છે.
2/42001થી નથી હાર્યો એક પણ ટુર્નામેન્ટ
ઈમરાન સાથે કામ કરતાં ઘણાં લોકો નથી જાણતાં કે તે સ્ટેટ લેવલ કેરમ ચેમ્પિયન છે. અમારા સહયોગી TOI સાથે વાત કરતાં ઈમરાને જણાવ્યું, "હું વર્ષ 2000થી પ્રોફેશનલી કેરમ રમું છું. 2001થી રાજ્યકક્ષાની કેરમ ચેમ્પિયનશીપમાં ભાગ લેવાનું શરૂ કર્યું ત્યારથી આજ સુધી એક પણ ટુર્નામેન્ટ હાર્યો નથી. મને કેરમ રમવું ખૂબ ગમે છે. આ રમત મારું જીવન છે અને એક પણ દિવસ એવો નથી કે હું કેરમ ન રમ્યો હોઉં. રોજ દિવસની એક કે બે ગેમ રમું જ છું. મારે હજુ વધારે કેરમ રમવું છે પરંતુ જરૂરિયાતો પૂરી કરવા માટે કમાણી જરૂરી છે. એટલે જ 15 વર્ષ પહેલા પતંગ બનાવીને વેચવાનું કામ શરૂ કર્યું."
3/4કેરમના આધારે નોકરી મળવાની આશા હતી પણ…
તસવીર- સાભાર ફેસબુક
અન્ય કોઈ નોકરી શોધવાનો પ્રયાસ કર્યો કે નહિ તે વિશે પૂછતાં ઈમરાને કહ્યું, "નોકરી શોધવાનો પ્રયાસ કર્યો પરંતુ ઓછું ભણેલાને નોકરી મળવી મુશ્કેલ છે. મને આશા હતી કે કેરમની મારી સિદ્ધિઓને ધ્યાનમાં રાખીને કોઈ નોકરી આપે પરંતુ એવું ન થયું." ઈમરાનના પિતા ઈબ્રાહિમ શેખ પણ જિલ્લાકક્ષાના કેરમ ચેમ્પિયન છે. એટલે યકુતપુરામાં બાળપણથી જ ઈમરાન કેરમની રમત જોઈને ઉછર્યો. બાળપણથી જ ઘરમાં આ ગેમ રમાતી હતી એટલે શીખી પણ ગયો.
4/4પિતા પાસેથી શીખ્યો કેરમ
38 વર્ષીય ઈમરાને જણાવ્યું, "મારા પિતા જિલ્લાકક્ષાના કેરમ ચેમ્પિયન હતા એટલે તેઓ જ મારા પ્રથમ અને શ્રેષ્ઠ કોચ છે. આ ગેમની ઝીણામાં ઝીણી બાબત પિતા પાસેથી જ શીખ્યો છું." બરોડા ડિસ્ટ્રિક્ટ કેરમ અસોસિએશને પણ ઈમરાન અને તેની સિદ્ધિઓની પ્રશંસા કરી. ઈમરાને એક વખતે નેશનલ ચેમ્પિયનશીપમાં છઠ્ઠો ક્રમ મેળવ્યો અને વેસ્ટ ઝોનના ફાઈનલમાં બે વખત પહોંચ્યો છે. ઈમરાને કહ્યું, "વડોદરામાં કેરમ ખૂબ રમાય છે. સરકારે આ રમતને પ્રોત્સાહન આપી વધુમાં વધુ ચેમ્પિયન તૈયાર થાય તેવો માહોલ બનાવવો જોઈએ."